ΚΑΝΟΝΙΣΜΟΣ (ΕΟΚ) αριθ. 288/93 ΤΗΣ ΕΠΙΤΡΟΠΗΣ της 9ης Φεβρουαρίου 1993 για τα μεταβατικά μέτρα όσον αφορά την ανάμειξη των επιτραπέζιων οίνων στην Ισπανία για το έτος 1993

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας (1), και ιδίως το άρθρο 90, του οποίου η περίοδος εμπορίας εφαρμογής παρατάθηκε έως τις 31 Δεκεμβρίου 1993 από τον κανονισμό (ΕΟΚ) αριθ. 4007/87 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 3876/92 (3),

Εκτιμώντας:

ότι το άρθρο 16 παράγραφος 5 του κανονισμού (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αμπελοοινικής αγοράς (4), όπως τροποποιήθηκε τελευταία από τον κανονισμό (ΕΟΚ) αριθ. 1756/92 (5), απαγορεύει την ανάμειξη ενός λευκού επιτραπέζιου οίνου με έναν ερυθρό επιτραπέζιο οίνο- ότι η προαναφερθείσα πρακτική εντάσσεται στο ισχύον καθεστώς στην Ισπανία- ότι το άρθρο 125 της πράξης προσχώρησης την επέτρεψε, έως τις 31 Δεκεμβρίου 1989, και ο κανονισμός (ΕΟΚ) αριθ. 761/92 της Επιτροπής (6) επιβεβαίωσε την άδεια αυτή έως τις 31 Δεκεμβρίου 1992-

ότι δεν πληρούνται ακόμη στη χώρα αυτή οι προϋποθέσεις για την εγκατάλειψη της πρακτικής αυτής, διότι συνδέονται με τη διάρθρωση της αμπελοκαλλιέργειας και τις συνθήκες της καταναλώσεως που εξελίσσονται βραδέως- ότι η εγκατάλειψη της προαναφερθείσας πρακτικής θα προκαλούσε αμέσως μια σοβαρή ανισορροπία στην αγορά που θα είχε σαν αποτέλεσμα έλλειψη ερυθρών οίνων και σοβαρό πλεόνασμα λευκών οίνων, πράγμα που θα απαιτούσε σημαντικές παρεμβάσεις- ότι η αναγκαιότητα αποφυγής σοβαρών διαταραχών στη διαχείριση της αγοράς δικαιολογεί την έγκριση ενός μεταβατικού μέτρου-

ότι, προκειμένου να περιοριστεί η διαδικασία αναμείξεως μεταξύ λευκών επιτραπέζιων οίνων και ερυθρών επιτραπέζιων οίνων στη χώρα που είναι αναγκαίο, είναι απαραίτητο να εξασφαλισθεί ότι οι οίνοι που προέρχονται από την πρακτική αυτή δεν μπορούν να αναμειχθούν με άλλους οίνους της Κοινότητας-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Έως τις 31 Δεκεμβρίου 1993, η ανάμειξη ενός οίνου κατάλληλου να δώσει λευκό επιτραπέζιο οίνο ή ενός λευκού επιτραπέζιου οίνου με έναν οίνο κατάλληλο να δώσει ερυθρό επιτραπέζιο οίνο, ή με έναν ερυθρό επιτραπέζιο οίνο είναι αποδεκτή στο ισπανικό έδαφος, υπό τον όρο ότι το λαμβανόμενο προϊόν έχει τα χαρακτηριστικά ενός ερυθρού επιτραπέζιου οίνου και ότι το ποσοστό του ερυθρού οίνου που χρησιμοποιήθηκε δεν είναι μικρότερο από 65 %.

2. Έως την ημερομηνία που αναφέρεται στην παράγραφο 1, απαγορεύεται η ανάμειξη ισπανικών οίνων, πλην των λευκών επιτραπέζιων οίνων, με οίνους των άλλων κρατών μελών, στην Κοινότητα με τη σύνθεσή της στις 31 Δεκεμβρίου 1985.

3. Οι ερυθροί και οι ερυθρωποί (ροζέ) ισπανικοί επιτραπέζιοι οίνοι μπορούν να αποτελέσουν αντικείμενο εμπορικών συναλλαγών με τα άλλα κράτη μέλη ή να εξαχθούν προς τρίτες χώρες εάν δεν προέρχονται από την ανάμειξη που αναφέρεται στην παράγραφο 1.

4. Για την εφαρμογή της παραγράφου 3, κάθε αρμόδιος οργανισμός που ορίζεται από την Ισπανία εγγυάται, έως τις 30 Ιουνίου 1994, την καταγωγή των ερυθρών καί ερυθροπών (ροζέ) επιτραπέζιων ισπανικών οίνων θέτοντας τη σφραγίδα στη θέση που επιφυλάσσεται για επίσημες παρατηρήσεις στο έγγραφο που προβλέπεται από τον κανονισμό (ΕΟΚ) αριθ. 986/89 της Επιτροπής (7), της οποίας προηγείται η ένδειξη "οίνος που δεν προέρχεται από ανάμειξη λευκού/ερυθρού".

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Φεβρουαρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 302 της 15. 11. 1985, σ. 9.

(2) ΕΕ αριθ. L 378 της 31. 12. 1987, σ. 1.

(3) ΕΕ αριθ. L 391 της 31. 12. 1992, σ. 2.

(4) ΕΕ αριθ. L 84 της 27. 3. 1987, σ. 1.

(5) ΕΕ αριθ. L 180 της 1. 7. 1992, σ. 27.

(6) ΕΕ αριθ. L 83 της 28. 3. 1992, σ. 13.

(7) ΕΕ αριθ. L 106 της 18. 4. 1989, σ. 1.